নলহাটি
নলহাটি হল ভারতের পশ্চিমবঙ্গ রাজ্যের বীরভূম জেলার একটি শহর ও পুরসভা। শহরটি পশ্চিমবঙ্গ-ঝাড়খণ্ডের সীমানার কাছে অবস্থিত। হিন্দু পুরাণ অনুসারে, দেবী সতীর গলার নলি এখানে পড়েছিল। সেই থেকেই এই শহরের নাম নলহাটি। এই শহরের নলহাটেশ্বরী মন্দির হিন্দুদের একটি বিখ্যাত তীর্থ। শহরটি হিন্দুদের ৫১ শক্তিপীঠের অন্যতম। নলহাটি জংশন রেল স্টেশনে আজিমগঞ্জ লাইন পূর্ব রেলের পুরনো সাহেবগঞ্জ লুপের সঙ্গে যুক্ত হয়েছে। বীরভূম জেলার রামপুরহাট মহকুমার অধীনস্থ নলহাটি থানার অধীনে রয়েছে নলহাটি ১ ও নলহাটি ২ ব্লকদুটি। ২০০০ সালে নলহাটি পুরসভা গঠিত হয়। নলাটেশ্বরী(পার্বতী) মায়ের মন্দির থেকে মাত্র ৭ কিলোমিটার দূরে ঝাড়খণ্ড সীমান্ত লাগোয়া ভবানন্দপুরে "মা চন্দ্রময়ী" এক দর্শনীয় স্থান এখানে শীতকালে অনেকে পিকনিক করতে আসেন এবং ১০ কিলোমিটার দূরে ব্রাহ্মণী নদীর ওপর বৈধরা ব্যারেজ, বৈধরা পার্ক ও শালবন দর্শনীয় স্থান ও পিকনিক করার মতন জায়গা, শীতকালে এখানে অনেক দূর দূরান্ত থেকে পিকনিক করতে আসেন ।